ET Euroopa Liidu Teataja C 125/22

Väljavõte otsusest seoses pangaga Landsbanki Islands hf vastavalt Euroopa Parlamendi ja direktiivile 2001/24/EÜ krediidiasutuste saneerimise ja likvideerimise kohta

Kutse nõude esitamiseks – kehtestatud on tähtajad

2009/C 125/08

TEATIS MORATOORIUMI PIKENDAMISE KOHTA

Reykjaviki ringkonnakohtu 3. märtsi 2009. aasta otsusega lubati pikendada äriühingu Landsbanki Íslands hf. (registreerimisnumber 540291-2259, Austurstræti 16, 101 Reykjavík)suhtes kehtestatud moratooriumi, kusjuures esialgselt kehtestati moratoorium 5. detsembrist 2008 kuni neljapäevani 26. novembrini 2009. Vastavalt seaduse nr 44/2009 (millega muudetakse seadust nr 161/2002) II ajutisele sättele on Reykjaviki ringkonnakohus määranud panga likvideerimiskomisjoni, kes muu hulgas käsitleb panga vastu esitatud nõudeid moratooriumi ajal ja pärast likvideerimismenetluse algatamist moratooriumi lõppemise järel.

Kontrollpäev on 15. november 2008. Nõuete menetlemise alguskuupäev põhineb seaduse nr 44/2009 jõustumisel ja on 22. aprill 2009, vt lisaks seaduse nr 161/2002 artikli 102 lõiget 1 ja lõike 3 teist lauset, samuti seaduse nr 44/2009 artiklit 6.

Kõigil isikutel, kes esitavad nõudeid äriühingu Landsbanki Íslands hf või kõnealuse panga kontrollitavate varade vastu või kellel on seoses äriühinguga Landsbanki Íslands hf või kõnealuse panga kontrollitavate varadega muid õigusi, palutakse oma nõuded esitada panga likvideerimiskomisjonile kuue kuu jooksul pärast käesoleva teatise esimest avaldamist 30. aprillil 2009 ja seega on nõuete esitamise viimane päev 30. oktoober 2009. Nõuded tuleb saata e-posti teel panga likvideerimiskomisjonile aadressil Austurstræti 16, 101 Reykjavík, Island, kusjuures nõuete sisu peab vastama pankrotiseaduse nr 21/1991 artikli 117 lõigetes 2 ja 3 sätestatud juhenditele. Vastavalt eespool nimetatud seaduse nr 161/2002 artikli 102 lõikele 1 ja lõike 3 teisele lausele (vt ka seaduse nr 44/2009 artikkel 6) märgivad võlausaldajad esitatava nõude juurde nõude seisundi 22. aprilli 2009. aasta seisuga.

Välisvaluutas nõuded tuleb esitada kõnealuses vääringus. Võlausaldajad Euroopa Majanduspiirkonna ja Euroopa Vabakaubanduse Assotsiatsiooni liikmesriikidest võivad esitada nõuded kõnealuse riigi ametlikus keeles. Sellistele nõuetele tuleb lisada islandikeelne tõlge, kusjuures inglise keeles esitatud nõuetele ei pea tõlget lisama. Teised võlausaldajad võivad esitada nõuded islandi või inglise keeles.

Kui nõuet ei esitata eespool nimetatud tähtaja jooksul, kohaldatakse tema suhtes vastavalt pankrotiseaduse nr 21/1991 artiklile 118 samu sätteid nagu nõuete suhtes, mis ei ole nõuetekohaselt esitatud, ning seepärast tühistatakse kõnealune nõue Landsbanki Íslands hf vastu, välja arvatud juhul, kui kohaldatakse õigusakti punktidega 1–6 ettenähtud erandeid.

Lisaks rõhutatakse veel kord, et nõude esitamisel loetakse, et võlausaldaja on seoses kõnealuse nõudega nõus konfidentsiaalsuse kaotamisega (pangasaladus).

Võlausaldajate koosolek toimub esmaspäeval 23. novembril 2009 kell 9.00 Hilton Hotel Nordicas, aadressil Suðurlandsbraut 2, Reykjavík. Isikutel, kes on esitanud panga vastu nõudeid, on õigus koosolekul osaleda. Kõnealusel koosolekul arutatakse esitatud nõudeid ja likvideerimiskomisjoni otsust, kui see on selleks ajaks kättesaadav. Esitatud nõuete loetelu on panga vastu nõudeid esitanud isikutele kättesaadav vähemalt üks nädal enne kõnealust koosolekut.

Kõnealusel koosolekul käsitletakse ka Landsbanki Íslands hf moratooriumit vastavalt pankrotiseaduse nr 21/1991 III peatükile. Vastavalt Reykjaviki ringkonnakohtu eespool nimetatud otsusele käsitleb kohus panga moratooriumiga seotud küsimust taas 26. novembril 2009 kell 13.30 kohtusaalis 102.

Lisateave nõuete esitamise ja käsitlemise kohta on kättesaadav panga veebilehel www.lbi.is Teabevahetuse lihtsustamiseks palub likvideerimiskomisjon võlausaldajatel teatada võlausaldajate või nende esindajate e-posti aadressid.